**Vyhlásenie**

**o rozporoch k návrhu zákona, ktorým sa mení a dopĺňa zákon č. 251/2012 Z. z. o energetike a o zmene a doplnení niektorých zákonov v znení neskorších predpisov**

Návrh zákona, ktorým sa mení a dopĺňa zákon č. 251/2012 Z. z. o energetike a o zmene a doplnení niektorých zákonov v znení neskorších predpisov sa na rokovanie Legislatívnej rady vlády Slovenskej republiky predkladá s rozpormi s Asociáciou zamestnávateľských zväzov a združení Slovenskej republiky a Klubom 500.

**Rozpory a dôvody, pre ktoré ich nebolo možné odstrániť:**

1. Asociácia zamestnávateľských zväzov a združení Slovenskej republiky

Asociácia zamestnávateľských zväzov a združení Slovenskej republiky žiada do návrhu zákona doplniť nový novelizačný bod, ktorým sa v § 2 písm. b) bode 12 zákona č. 251/2012 Z. z. na konci pripojí veta v znení „Miesto odberu elektriny z prípojky zhotovenej zaslučkovaním vedenia môže mať viacero meracích bodov.“. Svoju požiadavku odôvodňuje tým, že odberné elektrické zariadenie, ktoré je pripojené do sústavy zaslučkovaním vedenia, má podľa § 2 písmeno b) bodu 13 dva meracie body, čo protirečí § 2 písm. b) bodu 1.

**Stanovisko predkladateľa:**

Pripomienka Asociácie zamestnávateľských zväzov a združení Slovenskej republiky opisuje len jeden spôsob pripojenia a navyše zahŕňa do definície odberného miesta elektriny aj prípojku. Súčasná právna úprava zákona č. 251/2012 Z. z. nevykazuje v súvislosti s definíciou odberného miesta nedostatky a Ministerstvo hospodárstva Slovenskej republiky neidentifikuje rozpor medzi § 2 písm. b) bodom 13 a § 2 písm. b) bodom 12. V prípade akceptácie znenia navrhovaného Asociáciou zamestnávateľských zväzov a združení Slovenskej republiky by mohlo dôjsť k nejednoznačnému výkladu, napr. užívatelia by mohli prehlásiť viaceré elektromery za jedno odberné miesto (s jednou platbou za kapacitu a pod.).

1. Klub 500

Klub 500 žiada zo súčasného znenia § 27 ods. 2 písm. q) zákona č. 251/2012 Z. z. vypustiť povinnosť výrobcu elektriny poskytovať Úradu pre reguláciu sieťových odvetví každoročne do 30. mája údaje za predchádzajúci rok, očakávané údaje v prebiehajúcom roku a plánované údaje na nasledujúci rok o výrobe elektriny vo vlastnom zariadení na výrobu elektriny, vlastnej spotrebe vyrobenej elektriny pri výrobe elektriny, ostatnej vlastnej spotrebe elektriny a dodávke vlastnej vyrobenej elektriny. Podľa stanovisko Klubu 500 boli uvedené informácie o výrobe elektriny pridané medzi hlásenia pre OKTE do informačného systému operátora meraní (ISOM) s tým, že OKTE ich bude následne poskytovať ostatným subjektom. Klub 500 preto považuje povinnosť hlásiť predmetné údaje za zbytočnú administratívnou záťaž pre výrobcov elektriny.

**Stanovisko predkladateľa:**

Pripomienka Klubu 500 presahuje vecný rámec predloženého návrhu zákona, pričom Ministerstvo hospodárstva Slovenskej republiky nemá v súčasnosti možnosť zabezpečiť technickú uskutočniteľnosť akceptácie požiadavky Klubu 500 z dôvodu chýbajúcej príslušnej funkcionality centrálneho dátového skladu.